**Informatīvais ziņojums “Par Finanšu sektora attīstības plāna 2017.-**

**2019.gadam izpildi”**

**Esošās situācijas apraksts**

Informatīvais ziņojums “Par Finanšu sektora attīstības plāna 2017.-2019.gadam izpildi” (turpmāk – informatīvais ziņojums) sagatavots izpildot Ministru kabineta 2017.gada 21.marta rīkojuma Nr.126 “Par Finanšu sektora attīstības plānu 2017.–2019.gadam” 2.punktu, kas nosaka finanšu ministra izveidotajai darba grupai izvērtēt plāna ieviešanas gaitu un plānā ietverto uzdevumu īstenošanas ietekmi, kā arī finanšu ministram līdz 2017.gada 31.decembrim un 2018.gada 31.decembrim iesniegt Ministru kabinetā priekšlikumus par turpmāko plāna uzdevumu īstenošanu.

Informācija par Finanšu sektora attīstības plānā 2017.-2019.gadam iekļauto uzdevumu un pasākumu īstenošanas gaitu ir iekļauta šī informatīvā ziņojuma pielikuma “Finanšu sektora attīstības plāna 2017.-2019.gadam izpilde (uz 2018.gada 31.decembri)” ailē “Darbības rezultāts” (pielikumā).

**Finanšu sektora attīstības plāna 2017.-2019.gadam sasniedzamo apakšmērķu izpilde (uz 2018.gada 31.decembri)**

2.1. Banku nozare

2.1.1. Sasniedzamie apakšmērķi:

Finanšu pieejamības nodrošināšana, palielinot kreditēšanas tempa pieaugumu atbilstoši IKP tempiem, palielinot rezidentu mājsaimniecību un uzņēmumu kredītportfeli par vismaz 10% trīs gadu periodā.

Izpilde:

Kopējais rezidentu kredītportfelis 2018.gada 9 mēnešos ir samazinājies par 4,59% - no 12 438 598 tūkst. *euro* 2017.gada 31.decembrī līdz 11 867 811 tūkst. *euro* 2018.gada 30.septembrī. Finanšu ministrija prognozē, ka 2019.gadā Latvijas iekšzemes kopprodukts (salīdzināmajās cenās) palielināsies par 3%.

3. Kapitāla tirgus

Sasniedzamie apakšmērķi:

Kopējā kapitāla tirgus kapitalizācijas apjomu paaugstināšana par 2,2% no IKP trīs gadu periodā, paplašinot kapitāla instrumentu pieejamību Latvijas rezidentu nefinanšu uzņēmumiem.

Izpilde:

Akciju tirgus kapitalizācija 2018.gada 9 mēnešos ir samazinājusies par 36,29% - no 1 273 691 542 *euro* 2018.gada 2.janvārī līdz 811 503 696 *euro* 2018.gada 28.septembrī.

Parāda vērtspapīru kapitalizācija 2018.gada 9 mēnešos ir samazinājusies par 12,05% - no 2 157 305 907 *euro* 2018.gada 2.janvārī līdz 1 897 257 002 *euro* 2018.gada 28.septembrī.

Kopējā kapitāla tirgus kapitalizācija (akciju un parāda vērtspapīru kapitalizācijas summa) 2018.gada 9 mēnešos ir samazinājusies par 21,05% - no 3 430 997 450 *euro* 2017.gada beigās līdz 2 708 760 698 e*uro* 2018.gada trešā ceturkšņa beigās jeb samazinājums par 722,2 milj. *euro*. Finanšu sektora attīstības plāna 2017.-2019.gadam apstiprināšanas brīdī kopējā kapitāla tirgus finanšu instrumentu nozarē aprēķinātā investīciju nepilnība bija 568 milj. *euro.*

2018.gada 2.janvārī kapitāla tirgus kopējā kapitalizācija bija 3,4 miljr. *euro* jeb 12,69% no 27,03 miljr. *euro* 2017.gada IKP (faktiskajās cenās).

5. Apdrošināšanas sektors

Sasniedzamie apakšmērķi:

Paplašināt brīvprātīgo apdrošināšanas pakalpojumu veidu izmantošanu Latvijā, sasniedzot apdrošināšanas prēmiju per capita pieaugumu par 10% un eksporta kredītu garantiju sistēmas attīstību vismaz par 20 miljoniem *euro* trīs gadu laikā.

Izpilde:

Vidējais parakstītās apdrošināšanas prēmijas apmērs uz vienu iedzīvotāju ir pieaudzis no 247 *euro* 2017.gada 9 mēnešos uz 294 *euro* 2018.gada 9 mēnešos, apdrošināšanas prēmijas per capita pieauguma relatīvais rādītājs ir 19.03%.

**Priekšlikumi tālākai rīcībai**

Priekšlikumi tālākai rīcībai un precizējumiem Finanšu sektora attīstības plānā 2017.–2019.gadam, kas apstiprināts ar Ministru kabineta 2017.gada 21.marta rīkojumu Nr.126 “Par Finanšu sektora attīstības plānu 2017.-2019.gadam”, ir sagatavoti grozījumu formā un ir iekļauti kopā ar šo informatīvo ziņojumu sagatavotajā Ministru kabineta rīkojuma projektā “Grozījumi Finanšu sektora attīstības plānā 2017.–2019.gadam”.

Finanšu ministrs J.Reirs